पाएं अपने शहर की ताज़ा ख़बरें और फ्री ई-पेपरडाउनलोड करें
अभी सिर्फ अठारह साल पहले तक नेपाल से पश्मीना शॉलें ख़रीद कर ब्रिटेन की फ़ैशन मंडी में बेचने वाले राज कुंद्रा अब क्रिकेट में सट्टेबाज़ी के आरोपों पर पुलिस को सफ़ाई दे रहे हैं.
उनका पासपोर्ट ज़ब्त कर लिया गया है और इस पूरे मामले की ख़बरें प्रसारित करने वाले टीवी चैनलों और अख़बारों पर उनकी ग्लैमरस पत्नी और फ़िल्म अभिनेत्री शिल्पा शेट्टी आग बबूला है.
बेशुमार धन और चमक दमक भरे आइपीएल में राजस्थान रॉयल्स टीम के एक हिस्सेदार राज कुंद्रा की कहानी एक ऐसे प्रवासी भारतीय की कहानी है जो अमीरी में पैदा नहीं हुए मगर दौलत हासिल करने में पीछे भी नहीं रहे.
बृहस्पतिवार को जब दिल्ली के पुलिस कमिश्नर नीरज कुमार ने मीडिया को बताया कि राज कुंद्रा और शिल्पा शेट्टी ख़ुद अपनी ही टीम पर सट्टा लगाती रही हैं तो इससे पहले दोनों ही मीडिया में आ रही ख़बरों को बेबुनियाद बताते रहे.गरीबी से अमीरी तक
मगर अब ख़ुद राजस्थान रॉयल्स राज कुंद्रा से पिंड छुड़ाने को तैयार है.
शुक्रवार को जारी किए गए एक बयान में राजस्थान रॉयल्स ने कहा है कि, “यदि वह गुनाहगार साबित होते हैं या उन्होंने नियमों का उल्लंघन किया है तो उन्हें फ्रेंचाइजी से निलंबित कर दिया जाएगा और उनके शेयर जब्त कर लिए जाएंगे.”
पिछले एक हफ्ते से राज कुंद्रा के व्यक्तित्व को फिक्सिंग की परछाई में देखा जा रहा है. लेकिन उनके व्यक्तित्व के कुछ रोशन पहलू भी हैं. मसलन, वो कॉलेज की पढ़ाई पूरी नहीं कर पाए मगर फिर उन्होंने सिर्फ़ डेढ़ लाख रुपए की पूँजी से अपना बिज़नेस शुरू किया.
राज कुंद्रा के पिता बालकृष्ण ब्रिटेन मे एक मामूली बस कंडक्टर का काम करते थे. राज 1994 में नेपाल पहुंचे और यहां की पश्मीना शॉलों ने उनकी किस्मत बदल दी.
जब वो नेपाल से ब्रिटेन लौटे तो अपने साथ कंटेनर भरकर पश्मीना शॉलें भी ले आए. उन्होंने यह शॉलें तमाम बड़े ब्रिटिश फैशन हॉउस में सप्लाई कीं. पहले ही साल में उन्होंने करीब दो करोड़ पाउंड का फायदा कमाया.
अब राज के पास अन्य व्यापारों में हाथ आजमाने के लिए पर्याप्त पैसा था. लेकिन राज सिर्फ शॉल इंपोर्ट करने के धंधे तक ही नहीं रुके.
उन्होंने हीरों के व्यापार में हाथ आजमाया और कामयाब रहे. रूस, यूक्रेन और संयुक्त अरब अमीरात जैसे देशों में व्यापारिक संभावनाएं देखते हुए राज ने खनन, रियल एस्टेट और अक्षय ऊर्जा के क्षेत्र में भी कदम रखा.शिल्पा से शादी
साल 2004 में \'सक्सेज\' पत्रिका ने उन्हें ब्रिटेन के सबसे अमीर एशियाई मूल के लोगों की सूची में 198वें नंबर पर रखा था. उनतीस वर्ष के राज उस समय इस सूची में शामिल होने वाले सबसे युवा व्यक्ति थे.
लेकिन तीन साल 2007 में वो अपनी पहली पत्नी कविता से अलग हो गए. और तब उनकी मुलाक़ात हुई शिल्पा शेट्टी से जो उन दिनों बिग ब्रदर टीवी शो में हिस्सा लेने लंदन पहुँची थीं. धीरे-धीरे दोनों करीब आते गए.
शिल्पा और कुंद्रा ने नवंबर 2009 में भारत में शादी की और उसी साल राज कुंद्रा ने आईपीएल टीम राजस्थान रॉयल्स में 11.7 फीसदी हिस्सेदारी खरीद ली.
राज अभी एक बेटे के पिता है और शिल्पा शेट्टी फाउंडेशन के नाम से एक चैरिटबल संस्था भी चलाते हैं.
बुधवार को दिल्ली पुलिस ने राज कुंद्रा से फिक्सिंग मामले में पूछताछ करने के बाद उनका पॉसपोर्ट जब्त कर लिया था.
गुरुवार को दिल्ली पुलिस आयुक्त नीरज कुमार ने दावा किया था कि राज ने सट्टा लगाने की बात कबूल की है. राज कुंद्रा और उनके वकील माजिद मेनन उन्हें फिक्सिंग स्केंडल से दूर बता रहे हैं.
(बीबीसी हिन्दी के एंड्रॉएड के लिए यहां क्लिक करें. आप हमें फ़ेसबुक और ट्विटर पर फ़ॉलो कर सकते हैं.)
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva zho_Hant eng_Latn